钦定古今图书集成/历象汇编/乾象典/第058卷 > 《斗为帝车赋》〈以运乎中央临制四海为韵〉白行简
## 钦定古今图书集成/历象汇编/乾象典/第058卷 > 《斗为帝车赋》〈以运乎中央临制四海为韵〉白行简

惟斗之列，在天之中，象其车之为用，明乎运而不穷。
“烂然有光，随月建而不忒；循环靡定，转天道而潜通。”
尔其自彼元功，彰乎真宰。辐辏而众星有次，环回而
周天可待。将临无极，同乐御之在君；随转无穷，异月
输之生海。故得四时式序，九有皆临。顺乎轨而克阴
阳之分，比于毂而正天地之心。宛转潜移，循环微至。
周行不失于纪纲，顺动罔差于躔次。何有象而著天？
何无迹而行地？是使星辰日月之度，光不失三；春夏
秋冬之期，时不愆四。懿夫拱极昭彰，垂精耀芒，将侔
功于引重，在载德以知方。莫测车行，式瞻其上象；遥
观帝座，宛在彼中央。是动不过位，止无其常。作解疑
夫轞轞，有耀想乎煌煌。然则七星所临，下土之分，度
数必循于厚载，经行用昭其广运。是以义将德比，动
与化俱，广覆之恩既博，致远之道斯殊。轮不摧兮，展
云峰而罔惧；驾非马也，历天险而无虞。所以取辕毂喻璿枢，见维北之运矣，岂指南而已乎？犹一人之在
上，而万国之是制，规圆而轮转罔差，鳞次而运行无
替。遵不已之道，岂念穷途。驾自然之车，宁愁舆曳。是
则天衢可陟，云路有势。幸见殊于轮扁之徒，不可使
其功而效艺